**KATOLÍCKA ZÁKLADNÁ ŠKOLA S MATERSKOU ŠKOLOU**

**ANTONA BERNOLÁKA,**

**UL. S. TOMÁŠIKA 1, MARTIN**



**ŠKOLSKÝ PORIADOK**

**PRE ŽIAKOV ZÁKLADNEJ ŠKOLY**





**Školský rok 2023/2024**

**Obsah**

**1. Úvodné ustanovenia**

**2. Práva žiakov**

**3. Organizácia vyučovania**

Prestávky

Loptové hry

**4. Prítomnosť žiakov na vyučovaní a dochádzka do školy**

Príchod do školy

Odchod zo školy

Ospravedlnenie neprítomnosti žiaka

Triednická hodina

**5. Správanie žiakov v škole a na školských akciách**

Pravidlá správania

Domáce úlohy

Povinnosti týždenníkov

Žiacka knižka

Školská jedáleň

Správanie na sv. omši

Žiakom je prísne zakázané

**6. Správanie žiakov mimo školy**

**7. Starostlivosť o zovňajšok a zdravie**

**8. Bezpečnosť žiakov a ochrana majetku**

**9. Hodnotenie správania žiakov**

**10. Pravidlá dištančného vzdelávania**

**11. Opatrenia prevencie proti šikanovaniu**

**12. Záverečné ustanovenia**

1. **ÚVODNÉ USTANOVENIA**

**1.1**

Každá organizovaná spoločnosť sa spravuje podľa určitých pravidiel, ktoré pomáhajú jej členom dosiahnuť stanovené ciele a  vytvoriť vhodné podmienky pre jej fungovanie. Cieľom našej školy je nielen vzdelávať, ale aj vychovávať svojich žiakov k dobru a pravým životným hodnotám vychádzajúcim z evanjelia; vzdelávať a vychovávať ich tak, aby sa rozhodovali samostatne, jednali slobodne, dokázali žiť v spoločenstve so sebou a s inými, boli si vedomí zodpovednosti za svoje činy a boli dobrými ľuďmi.

**1.2.**

Školský poriadok upravuje podrobnosti o právach a povinnostiach žiakov a ich zákonných zástupcov, pravidlá vzájomných vzťahov a vzťahov s pedagogickými zamestnancami a ďalšími zamestnancami školy, podrobnosti o prevádzke a vnútornom režime školy, o podmienkach na zaistenie bezpečnosti a ochrany zdravia žiakov a ich ochrany pred sociálno-patologickými javmi, diskrimináciou alebo násilím, o podmienkach zaobchádzania so školským majetkom.

**1.3.**

Školský poriadok vychádza z aktuálnych školských právnych predpisov a noriem.

**1.4.**

Školský poriadok je záväzný pre všetkých žiakov školy.

1. **PRÁVA ŽIAKOV**

**2.1.**

Každý žiak je Božím dieťaťom, ľudskou osobou so svojou jedinečnosťou a dôstojnosťou.

**2.2.**

Žiak má právo na:

1. výchovu a vzdelávanie primerané jeho veku, schopnostiam, záujmom a zdravotnému stavu;
2. výchovu a vzdelávanie v bezpečnom a zdravom prostredí, na ohľaduplné a taktné zaobchádzanie zo strany učiteľa i spolužiakov;
3. úctu k svojej osobe a na zabezpečenie ochrany proti fyzickému a duševnému násiliu;
4. úctu k svojmu vierovyznaniu, svetonázoru a etnickej príslušnosti;
5. rozvoj vlastnej osobnosti, slobodu prejavu a súkromie. Tým však nemôže byť obmedzované toto právo a ohrozované zdravie ostatných účastníkov výchovno-vzdelávacieho procesu a ich právo na vzdelanie;
6. individuálny prístup vo výchove a vzdelávaní rešpektujúci jeho schopnosti a zdravotný stav;
7. slobodnú voľbu voliteľných a nepovinných predmetov v súlade so svojimi možnosťami, záujmami a záľubami v rozsahu stanovenom vzdelávacím programom;
8. dostať informácie v otázkach týkajúcich sa jeho osoby a výchovno-vzdelávacích výsledkov od pedagogických zamestnancov, zdôvodnenie hodnotenia a klasifikácie;
9. na individuálne vzdelávanie v rozsahu stanovenom predpismi;
10. vytvorenie organizácie výchovno-vzdelávacieho procesu primeraného jeho veku s dodržaním psychohygienických zásad výchovy a vzdelávania;
11. Žiak má právo v primeranom čase, priestore a primeraným spôsobom vyjadriť svoj názor.
12. Žiak má právo ospravedlniť svoju nepripravenosť na vyučovaciu hodinu pred jej začiatkom zo závažného dôvodu.
13. Žiak má právo zvoliť si náplň prestávok, pokiaľ zachováva pravidlá bezpečnosti, školského poriadku a neruší ostatných.
14. Žiak má právo na všetky formy výchovných opatrení (pochvál, ale i pokarhaní)podľa svojej práce, zásluh a správania.

Žiadne práva dieťaťa nemožno používať tak, aby obmedzovali práva iných.

**3. ORGANIZÁCIA VYUČOVANIA**

**3.1.**

Vyučovací proces sa riadi platným rozvrhom hodín v danom školskom roku, ktorý je prerokovaný v pedagogickej rade a schválený riaditeľom školy.

**3.2.**

Rozvrh hodín je povinný rešpektovať každý žiak, pedagogický zamestnanec a ostatní zamestnanci.

**3.3.**

Škola sa pre žiakov otvára o 7.30 hod.

**3.4**.

Vyučovanie sa od utorku do piatku začína o 800 hod. Každý pondelok sa vyučovanie začína o 7.40 hod. aktivitami ranného kruhu (RK) s triednym učiteľom. Neospravedlnený oneskorený príchod na RK je považovaný za priestupok proti šk. poriadku.

**3.5.**

Vyučovacia hodina trvá 45 minút, začína a končí sa modlitbou.

**3.6.**

V dňoch, keď sa vyučovanie začína svätou omšou, sú začiatok a dĺžka vyučovacej hodiny posunuté podľa osobitného rozpisu.

**3.7.**

Počas celého vyučovania, prestávok a mimoškolskej činnosti sa žiaci riadia podľa pokynov učiteľov konajúcich dozor.

**3.8.** **Vyučovacie hodiny v riadnom vyučovaní:**

 Ranný kruh – každý pondelok 740 - 755

1. hodina 800 - 845

2. hodina 900 - 945

3. hodina 955 – 1040
4. hodina 1050 – 1135

5. hodina 1140 – 1225
6. hodina 1230 – 1315

**3.9. Vyučovacie hodiny v skrátenom vyučovaní (napr. po sv. omši):**

1. hodina 920 - 955 (35 min)

2. hodina 1005 - 1040 (35 min

3. hodina 1050 – 1125 (35 min)

4. hodina 1135 – 1205 (30 min)

5. hodina 1210 – 1240 (30 min)
6. hodina 1245 – 1315 (30 min)

**PRESTÁVKY**

**3.10.**

Žiaci využívajú prestávky na oddych, rozhovor a prípravu na nasledujúcu vyučovaciu hodinu, na WC chodia cez prestávky (nie pri zvonení na ukončenie prestávky alebo cez hodiny). Počas prestávok sa žiaci zdržujú vo svojej triede alebo na chodbe. Nedesiatujú v priestore knižnice, nenaháňajú sa, nekričia. Ak chcú navštíviť spolužiaka z inej triedy, stretnú sa s ním na chodbe, nesmú vstupovať do inej ako svojej triedy. Po použití spoločenských hier na chodbe je žiak povinný hru po sebe upratať.

**3.11. Režim prestávok 1. stup.**

Prestávka po 1. hodine je desiatová. Žiaci jedia desiatu v triede alebo môžu navštíviť oddychový kútik na chodbe 1. stup. podľa určeného rozpisu.

Okrem dozor konajúceho učiteľa sú žiaci povinní rešpektovať aj školskú bezpečnostnú službu, ktorá je poverená udržiavať poriadok v triede, a určuje ju triedny učiteľ.

**3.12. Režim prestávok na 2. stupni**

|  |  |  |  |
| --- | --- | --- | --- |
|  | **Čas**  | **názov** | **Dovolené činnosti** |
| **Prestávka pred vyučovaním**  | **7.45 – 8.00** | **PRÍPRAVNÁ** | Príprava na vyučovanie v triede; hygienické potreby |
| **Prestávka po 1. hodine** | 8.45 – 9.00 | **DESIATOVÁ****(tichá)** | Jesť desiatu vo svoje triede;Hygienické potreby;Nevychádzať na chodbu. |
| **Prestávka po 2. hodine** | 9.45 – 9.55 | BEŽNÁ | Bežné činnosti podľa aktuálneho školského poriadku.  |
| **Prestávka po 3. hodine** | 10.40 – 10.50 | BEŽNÁ | Bežné činnosti podľa aktuálneho školského poriadku. |
| **Prestávka po 4. hodine** | 11.35 –11.40 | BEŽNÁ | Bežné činnosti podľa aktuálneho školského poriadku. |
| **Prestávka po 5. hodine** | 12.40 – 12.45 | BEŽNÁ | Bežné činnosti podľa aktuálneho školského poriadku. |

**LOPTOVÉ HRY**

**3.13.**

Loptové hry v triede možno hrať len s penovou loptičkou vzadu za lavicami tak, aby neboli ohrozovaní a obmedzovaní ostatní spolužiaci, ktorí sa hry nezúčastňujú. Počas hry nesmú byť presunuté lavice, poškodzované veci spolužiakov ani školský majetok. Žiaci smú hrať, iba ak sú pripravení na nasledujúcu vyučovaciu hodinu.

Po zazvonení sa ihneď presunú na svoje miesto. V prípade nedodržania predchádzajúcich pokynov, bude hra loptových hier v triede zakázaná.

V triedach na 1. stupni nie sú loptové hry povolené.

1. **PRÍTOMNOSŤ ŽIAKOV NA VYUČOVANÍ A  DOCHÁDZKA DO ŠKOLY**

**PRÍCHOD DO ŠKOLY**

**4.1.**

Žiak prichádza do školy včas - tak, aby najneskôr o 755 hod bol v triede. Oneskorené príchody po 755hod, resp. po začiatku vyučovania bez vážneho dôvodu sú narušením vyučovania, a preto majú svoje následky (udelenie výchovných opatrení).

**4.2.** Pri príchode a odchode zo školy sa žiak prihlasuje a odhlasuje čipom, ktorý bezplatne dostane do trvalého užívania a používa ho počas celej šk. dochádzky na našej škole. Stratu čipu žiak nahlási triednemu učiteľovi a zaplatí stanovený poplatok za vydanie nového.

**4.3.**

Ak žiak príde do školy skôr ako 730 hod, zdržuje sa buď v pergole, alebo v priestore šatní – podľa pokynov vyučujúcich. Žiak vchádza pred vyučovaním do triedy iba s povolením vyučujúceho.

**4.4.**

Žiak si pred vstupom do budovy školy dôkladne očistí obuv, preobuje sa do hygienických prezuviek, uloží si topánky a osobné veci vrátane mobilu do svojej skrinky v šatni.

Každý žiak má na svoje osobné veci bezplatne zapožičanú šatňovú skrinku, od ktorej dostáva na začiatku šk. roku bezplatne kľúč. Ak kľúč stratí, nahlási stratu triednemu učiteľovi a za stratu kľúča zaplatí vopred dohodnutú sumu.

**4.5.**

Ak žiak prichádza do školy na bicykli, odloží a uzamkne si ho do priestorov na to určených.

**ODCHOD ZO ŠKOLY**

**4.6.**

V priebehu vyučovania žiak neopúšťa areál školy. V čase vyučovania môže žiak odísť zo školy len v sprievode rodiča, pedagóga alebo iného povereného dospelého.

**4.7.**

Z areálu školy žiak odchádza po skončení vyučovania. Ak sa stravuje v školskej jedálni, odchádza hneď po obede.

Žiak 1. stupňa sa popoludní môže v areáli školy zdržiavať iba v ŠKD alebo v záujmovom útvare CVČ. Žiak 2. stupňa sa popoludní môže v areáli školy zdržiavať iba v ŠKD 2. stupňa, v záujmovom útvare CVČ alebo v klube CVČ. V inom prípade sa v školskom areáli zdržuje len po dohode a v prítomnosti pedagogického zamestnanca.

**OSPRAVEDLNENIE NEPRÍTOMNOSTI ŽIAKA**

**4.8.**

* Žiak je povinný dochádzať na vyučovanie a ostatné podujatia organizované školou pravidelne a včas.
* Vyučovanie a podujatia školy môže žiak vymeškať pre chorobu, vážnu udalosť v rodine, pre veľmi nepriaznivé počasie, nepredvídané dopravné pomery alebo iné veľmi vážne dôvody.
* Ak žiak chýba na vyučovaní z vopred známych dôvodov, je jeho rodič, resp. zákonný zástupca povinný oznámiť to vopred triednemu učiteľovi.
* Z určitých závažných dôvodov môže zákonný zástupca žiaka vopred požiadať o uvoľnenie z vyučovania: – z jednej hodiny uvoľňuje príslušný vyučujúci,

 -- z jedného dňa triedny učiteľ,

 -- z dvoch a viac dní riaditeľ školy po predložení žiadosti.

* Ak žiak ostane doma pre nepredvídanú príčinu, rodičia sú povinní oznámiť triednemu učiteľovi príčinu neprítomnosti najneskôr do 24 hodín.
* Rodič môže svojím rozhodnutím ospravedlniť žiaka na 5 po sebe idúcich vyučovacích dní zo závažných dôvodov. Ostatné hodiny musí ospravedlniť lekár, inak sú hodiny neospravedlnené.
* Každú neúčasť na vyučovaní je žiak povinný doložiť hodnoverným písomným ospravedlnením rodiča, resp. zákonného zástupcu žiaka alebo lekára.
* Vo výnimočných prípadoch, najmä ak ide o častú neprítomnosť žiaka v škole, môže škola vyžadovať lekárske alebo iné potvrdenie aj pri kratšej neprítomnosti žiaka v škole.

**TRIEDNICKÁ HODINA**

**4.9.**

So všetkými záležitosťami, ktoré sa týkajú žiaka, sa žiak obracia na svojho triedneho učiteľa.

Žiak je povinný zúčastňovať sa triednických hodín podľa pokynov triedneho učiteľa. Triednická hodina sa koná podľa dohody s triednym učiteľom.

1. **SPRÁVANIE ŽIAKOV V ŠKOLE A NA ŠKOLSKÝCH AKCIÁCH**

**PRAVIDLÁ SPRÁVANIA**

**5.1.**

Žiaci celej školy, vrátane detí z materskej školy, vytvárajú spoločenstvo ľudí, ktoré spája Kristova láska. Žiaci rôznych ročníkov sú kamaráti, starší žiaci pomáhajú mladším.

Žiak sa zaväzuje rešpektovať filozofiu, kresťanský charakter a hodnoty školy. Žiaci si ctia ľudskú dôstojnosť svojich spolužiakov a zamestnancov školy. Žiaci sa vyjadrujú slušne, bez hrubých slov a vulgarizmov. Voči sebe sa správajú tak, aby nedošlo k fyzickému alebo psychickému ublíženiu druhému. Žiak je povinný neobmedzovať svojím konaním práva ostaných osôb zúčastňujúcich sa výchovy a vzdelávania.

**5.2.**

Žiaci prejavujú svoju úctu vyučujúcim, zamestnancom školy a iným dospelým (aj neznámym) osobám svojím pozdravom – Pochválený buď Ježiš Kristus, Dobré ráno, Dobrý deň, Do videnia, S Pánom Bohom, Zbohom – a prednosťou pri vstupe do dverí a pohybe na chodbách. Žiaci zdravia pracovníkov školy aj mimo areálu školy. Pri vstupe dospelej osoby do triedy žiaci vstanú.

Žiaci nevstávajú pri písaní písomných prác, na hodinách výtvarnej, telesnej výchovy a pracovného vyučovania.

**5.3.**

Po zazvonení na hodinu žiaci sedia ticho na svojich miestach, prichádzajúceho vyučujúceho pozdravia postavením sa vedľa svojej lavice. Žiak má triednym učiteľom určené miesto podľa

zasadacieho poriadku, ktoré nesmie v priebehu vyučovania svojvoľne meniť. V odbornej učebni určuje žiakovi miesto príslušný vyučujúci.

Ak majú žiaci hodinu mimo svojej triedy, po zazvonení na hodinu počkajú v triede na vyučujúceho a odchádzajú v jeho sprievode.

Na hodiny telesnej výchovy sa žiaci obliekajú do cvičebného úboru. Po prezlečení čakajú ticho v telocvični na vyučujúceho. Hodinky, retiazky a pod. žiaci odovzdávajú vyučujúcemu a po hodine si ich vyzdvihnú. Úbor na TSV si nechávajú v šatňovej skrinke a berú si ho domov oprať aspoň raz týždenne.

**5.4.**

Pred hodinou si žiaci pripravia na lavicu pomôcky, učebnice, zošity, žiacku knižku. Počas vyučovania žiaci nevyrušujú, aktívne a tvorivo sa zapájajú do vyučovacieho procesu a riadia sa pokynmi vyučujúceho.

Ak chce žiak odpovedať alebo sa na niečo spýtať, prihlási sa zdvihnutím ruky. Žiaci sa snažia na všetkých predmetoch podávať maximálne výkony podľa svojich najlepších schopností. Žiakom sa prestávka začína nie zazvonením, ale na pokyn vyučujúceho.

**5.5**.

Žiaci nečakajú pred zborovňou, nevolajú zbytočne vyučujúcich. Všetky záležitosti s vyučujúcimi sa snažia vybaviť na hodinách alebo po vyučovacej hodine v triede. Po pomôcky chodí len žiak, ktorého určil príslušný vyučujúci.

**5.6.**

Žiaci nosia do školy len veci, ktoré sú potrebné na vyučovanie. Nenosia cenné veci, predmety alebo hry, ktoré rozptyľujú pozornosť, ohrozujú zdravie alebo bezpečnosť ostatných spolužiakov. Tieto veci môže učiteľ žiakovi odobrať a vrát ich len rodičom. Pri strate alebo odcudzení takýchto vecí škola nezodpovedá za vzniknutú škodu. Vo všetkých školských priestoroch (zvlášť v kostole) je zakázané žuť žuvačku.

**5.7.**

Po príchode do školy sú žiaci povinní svoj mobilný telefón a iné technické zariadenia slúžiace na sprostredkovanie komunikácie odložiť vo svojej šatňovej skrinke.

Žiaci nesmú počas celej doby vyučovania a obedu v školskej jedálni používať mobilný telefón. Použiť ich môžu iba v odôvodnených prípadoch so súhlasom vyučujúceho a vychovávateľa, ktorý je na hodine alebo má dozor.

**5.8.**

Žiaci nesmú počas celej doby vyučovania bez súhlasu vyučujúceho vytvárať obrazový alebo zvukový záznam z výučby alebo iných akcií školy. Pri porušení tohto predpisu a predpisu v bode 5.7. vyučujúci odoberie žiakovi mobil a vráti mu ho až na konci vyučovania spolu so zápisom v žiackej knižke.

**DOMÁCE ÚLOHY**

**5.9.**

Žiaci sa svedomito pripravujú na vyučovacie hodiny doma, neodpisujú domáce úlohy v škole. Ak chýbali alebo sa z vážnych dôvodov nemohli pripraviť z niektorého predmetu, v prvý deň po príchode do školy na začiatku hodiny požiadajú vyučujúceho o ospravedlnenie.

Žiaci sú povinní zameškané učivo sa čo najskôr doučiť, chýbajúce poznámky si od spolužiakov odpísať, prípadne si zistiť preberané učivo u triedneho učiteľa.

Prebrané učivo a domáce úlohy si žiak môže zistiť na stránke školy <https://bernolaka.edupage.org>

**POVINNOSTI TÝŽDENNÍKOV**

**5.10.**

Triedny učiteľ určuje na začiatku týždňa dvoch žiakov ako týždenníkov, ktorí majú nasledovné povinnosti:
a) na začiatku hodiny hlásia mená chýbajúcich spolužiakov;
b) neprítomnosť vyučujúceho oznámia po 5 minútach po zazvonení v zborovni alebo v kancelárii školy
c) vetrajú triedu cez prestávky;
d) udržujú triedu i tabuľu počas celého vyučovania v čistote;
e) zabezpečujú písacie potreby a pomôcky na tabuľu na začiatku vyučovania;

f) po poslednej hodine sú zodpovední za zastavenie vody, zhasnutie svetiel, zotretie tabule mokrou; špongiou, za upratanie triedy.

**5.11**.

Všetky činnosti žiakov po vyučovaní (nástenky, príprava triedneho večierku, krúžky,...) môžu žiaci vykonávať len pod dozorom vyučujúceho.

**ŽIACKA KNIŽKA**

**5.12.**

Na oboznamovanie rodičov žiaka s prospechom a správaním slúži žiacka knižka (ŽK), prípadne ďalší záznamník, ktorý zaviedol pre žiakov triedny učiteľ.

Žiak 1.-3. ročníka dostane jednu ŽK v papierovej forme a súčasne má elektronickú ŽK (e-ŽK).

Žiak je povinný papierovú ŽK nosiť na každú vyučovaciu hodinu a predložiť na požiadanie vyučujúcemu, dať si zapísať známky a oznamy, každý oznam alebo známku dať ihneď podpísať rodičom a pravdivo informovať rodičov o udalostiach v škole.

Ak žiak ŽK nepredloží z akéhokoľvek dôvodu, je povinný v nasledujúci deň predložiť bez vyzvania ŽK učiteľovi na zápis známky, prípadne poznámky. Stratu alebo poškodenie ŽK nahlási žiak triednemu učiteľovi a je povinný zakúpiť si novú ŽK.

Opakované zabúdanie ŽK, poškodenie alebo jej strata sa považujú za porušenie škol. poriadku.

Žiak na 2. st. má na záznam hodnotenia prospechu a správania iba e-ŽK. Papierová ŽK slúži iba na oznamy a komunikáciu s rodičmi.

Rodičia žiakov sú povinní vo vlastnom záujme informovať sa o správaní a prospechu svojich detí (nespoliehať sa iba na zápisy v ŽK).

**ŠKOLSKÁ JEDÁLEŇ**

**5.13.**

V školskej jedálni sa žiaci správajú podľa pokynov dozor konajúcich učiteľov a kuchynského personálu. Čakajú v rade, nepredbiehajú sa, zachovávajú ticho a nepoškodzujú riad.

Na odber svojho obedu žiak používa čip.

Pred jedlom i po ňom sa krátkou modlitbou poďakujú za požehnané dary. Po naobedovaní odnesú všetok používaný riad ku okienku a ihneď odchádzajú z jedálne.

Vo školskej jedálni je zakázané zdržiavať sa žiakom, ktorí sa v nej nestravujú.

**SPRÁVANIE NA SV. OMŠI**

**5.14.**

Súčasťou vyučovania sú aj sväté omše v kostole a školskej kaplnke.

Na sv. omše prichádzajú žiaci načas – priebežne, nečakajú pred kostolom, aktívne – slovom a spevom – sa zapájajú do liturgie, nerozprávajú bez vyzvania, prejavujú úctu V kostole sa zdržiavajú na mieste určenom triednym učiteľom. Ak žiak príde na svätú omšu neskôr, zaradí sa hneď k svojej triede, neostáva v predsieni ani vzadu v kostole.

Po sv. omši žiaci odchádzajú z kostola na pokyn triedneho učiteľa a spoločne s ním idú do školy. Neskorý príchod na svätú omšu, ktorá sa koná v čase vyučovania, alebo neprítomnosť na sv. omši sa považuje za neprítomnosť na vyučovaní.

**5.15.**

Školská kaplnka slúži na spoločnú alebo súkromnú modlitbu. Žiaci sa tu správajú zvlášť dôstojne a nevyrušujú tých, ktorí sa modlia. V okolí kaplnky zachovávajú žiaci ticho.

**5.16.**

**ŽIAKOM JE PRÍSNE ZAKÁZANÉ:**
a) prinášať do školy alebo na školské akcie cigarety, alkohol,akékoľvek druhy drog či návykových látok a používať ich v školealebo mimo nej
b) prinášať do školy alebo na školské akcie časopisy, knihy a iné materiály, ktoré sú v rozpore s katolíckou vierou a morálkou
c) propagovať všetko, čo je v rozpore s duchom a charakterom školy, postoje a názory v rozpore s učením Katolíckej cirkvi

d) prejavy všetkých foriem extrémizmu, ich propagácia prostredníctvom symbolov a znakov.

akákoľvek forma šikanovania spolužiaka alebo skupiny spolužiakov akýmkoľvek spôsobom, t.j. fyzicky, slovne, zastrašovaním, krádežou a poškodzovaním vecí, manipulatívne, zosmiešňujúcimi a ponižujúcimi slovami.

e) vstupovať do priestorov, ktoré sú označené a ohraničené bezpečnostnou páskou

**6. SPRAVANIE ŽIAKOV MIMO ŠKOLY**

**6.1.**

Žiaci sa v škole, cestou do školy i mimo nej, počas voľných dní i prázdnin správajú ako slušní ľudia – láskavo, slušne, ohľaduplne, teda spôsobom, ktorý robí česť našej škole.

**6.2.**

V prípade zistenia akejkoľvek kriminálnej činnosti bude rodičom žiaka navrhnuté preradenie na inú školu.

**7. STAROSTLIVOSŤ O ZOVŇAJŠOK A ZDRAVIE**

**7.1.**

Žiaci dbajú o osobnú hygienu, chodia do školy oblečení primerane a vhodne, čisto a bez výstredností (nefarbia si výstredne vlasy, nemaľujú oči, nenosia vyzývavé oblečenie, pírsing, chlapci nenosia náušnice, vlasy majú primerane ostrihané, resp. vhodne upravené).

Zakazujú sa odevy s neprimerane veľkými výstrihmi, s tenkými ramienkami, odhaľujúce brušnú časť tela, oblečenie s aplikáciami, ktoré sú proti spoločenskej etike prezentujúce hanlivé alebo neslušné nápisy, odevy neprimerane krátke a priesvitné.

**7.2.**

Žiaci dbajú o čistotu a poriadok vo všetkých spoločných priestoroch - šatniach, chodbách, sociálnych zariadeniach. Vo svojej triede sa starajú o poriadok a čistotu, estetickú výzdobu tak, aby sa v nej všetci dobre cítili. Udržujú zverené lavice, stoličky, učebnice, skrinky v dobrom a čistom stave.

**7.3.**

Pri odchode zo školy žiaci zdvihnú stoličky, vyčistia lavice a zem od odpadkov a papierov, v laviciach nič nenechávajú, opustia triedu na pokyn vyučujúceho. Vo vrecku pri lavici si žiaci môžu nechávať pomôcky na pracovné vyučovanie a výtvarnú výchovu. Učebnice, ktoré učitelia dovolia žiakom nechávať si v škole, žiaci odkladajú do skriniek v triede.

**8. BEZPEČNOSŤ ŽIAKOV A OCHRANA MAJETKU**

**8.1.**

Žiaci chránia školský majetok i majetok svojich spolužiakov. V prípade poškodenia akéhokoľvek majetku školy sú povinní škodu odstrániť na vlastné náklady, prípadne finančne uhradiť celkovú škodu, prípadne môže byť uložená žiakovi náhrada škody formou pracovnej činnosti.

Ak sa nezistí vinník, vzniknutú škodu nahradí celý kolektív triedy.

**8.2.**

Žiaci sú povinní triednemu učiteľovi ohlásiť akékoľvek poškodenie inventáru školy i skutočnosti, ohrozujúce bezpečnosť a zdravie.

V prípade, že sa žiak necíti zdravotne v poriadku počas vyučovania, ohlási to ihneď vyučujúcemu.

**8.3.**

Počas prestávok sa žiaci nevykláňajú z okien, nevyhadzujú z nich žiadne predmety, nevykrikujú na ľudí idúcich po ulici. Žiaci neskáču ani sa nekĺžu po schodoch, nebehajú po chodbách a triede, nerobia hluk, nehojdajú sa na stoličkách, bez príčiny nepúšťajú vodu, neguľujú sa.

**8.4.**

Žiaci nepoškodzujú nástenky v priestoroch školy, bez pokynu učiteľa nemanipulujú s didaktickou technikou a elektrickými prístrojmi. V odborných učebniach žiaci nesmú bez pokynu učiteľa manipulovať s predmetmi (prístrojmi a nástrojmi), ktoré sa nachádzajú v miestnosti, do odborných učební a telocvične

vstupujú len s vyučujúcim.

**8.5.**

Na pracovnom vyučovaní, technike, svete práce, výtvarnej a telesnej výchove žiaci dodržiavajú osobitné predpisy a pokyny na zaistenie bezpečnosti a ochrany zdravia.

**8.6.**

Počítač, projektor a iné IT zariadenia v škole obsluhuje výlučne vyučujúci alebo pedagogický dozor. Žiak môže IT používať iba so súhlasom vyučujúceho.

**8.7.**

Na exkurziách, výletoch, lyžiarskom a plaveckom výcviku, kultúrnom podujatí, škole v prírode, účelovom cvičení, v školskom klube detí, v materskej škole a na krúžkoch v CVČ a všetkých aktivitách organizovaných školou žiaci dodržujú okrem zásad uvedených v školskom poriadku aj zvláštne bezpečnostné predpisy, všetky pokyny vyučujúcich alebo iných vedúcich. Žiaci dodržiavajú bezpečnostné predpisy aj pri presune a doprave na tieto podujatia, po skončení akcie sú žiaci povinní spoločne s vedúcimi akcie vrátiť sa ku škole.

**8.8.**

Žiak ihneď oznámi príslušnému vyučujúcemu každý svoj aj drobný úraz alebo zdravotný problém a vyučujúci ho bezodkladne zapíše do knihy úrazov.

**8.9.**

Ak žiak svojim správaním a agresivitou ohrozuje bezpečnosť a zdravie ostatných žiakov, ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania vzdelávanie, riaditeľ školy môže použiť ochranné opatrenie, ktorým je okamžité vylúčenie žiaka z výchovy a vzdelávania, umiestnením žiaka do samostatnej miestnosti za prítomnosti pedagogického zamestnanca.

Riaditeľ školy alebo zástupca školského zariadenia bezodkladne privolá zákonného zástupcu, príp. zdravotnú pomoc, policajný zbor.

**8.10.**

V záujme vlastnej bezpečnosti žiak nesmie vstupovať do páskou označených a vyhradených priestorov v celom areáli školy.

**9. HODNOTENIE SPRÁVANIA ŽIAKOV**

**9.1.**

Kritériom na hodnotenie a klasifikáciu správania žiakov je dodržiavanie pravidiel školského poriadku školy počas hodnotiaceho obdobia. Učitelia pritom využívajú najmä pozitívnu motiváciu.

Hodnotenie a klasifikáciu správania žiaka navrhuje triedny učiteľ po prerokovaní s učiteľmi, ktorí v triede vyučujú, a schvaľuje riaditeľ školy po prerokovaní v pedagogickej rade.

**9.2.**

Správanie sa hodnotí výchovnými opatreniami (pochvalou alebo pokarhaním) každý štvrťrok a známkou každý polrok.

**9.3.**

Za vzorné plnenie povinností, za mimoriadny prejav aktivity a iniciatívy, za dlhodobú úspešnú prácu, reprezentáciu školy a pod. možno žiakom udeliť pochvalu.
Žiak môže dostať tieto pochvaly:

 - pochvala od triedneho učiteľa
 - pochvala od riaditeľa školy

**9.4.**

Výchovné opatrenia na posilnenie disciplíny (pokarhania) sa ukladajú žiakom po objektívnom prešetrení za opakované alebo závažné previnenie proti školskému poriadku.

Podľa závažnosti previnenia môžu byť žiakovi uložené tieto výchovné opatrenia na posilnenie disciplíny:
 - napomenutie od triedneho učiteľa
 - pokarhanie od triedneho učiteľa
 - pokarhanie od riaditeľa školy

Po týchto opatreniach spravidla nasleduje znížená známka zo správania a návrh na preradenie do inej školy.

**9.4.1.**

**Napomenutie od triedneho učiteľa sa žiakovi udeľuje za:**

1. 3 - 4 zápisy v klasifikačnom zázname za bežné priestupky
2. 1 zápis za závažný priestupok

|  |
| --- |
| **Bežné priestupky ☹** |
| - nevhodné správanie sa žiakov v škole, v areáli školy, na školských akciách aj mimo školyi |
| - zabúdanie učebných pomôcok, ŽK, úboru atď. (žiak sa riadi pokynmi konkrétneho vyučujúceho a ním stanovených potrebných učebných pomôcok) |
| - vyrušovanie na hodinách |
| * nerešpektovanie pokynov vyučujúcich
 |
| - používanie mobilu bez dovolenia vyučujúceho |
| - porušenie bodu 5.7. (neodloženie mobilu) |
| - 1 neospravedlnená hodina |
| - neospravedlnený neskorý príchod na vyučovaciu hodinu |
| - iné menej závažné previnene proti školskému poriadku |

**9.4.2.**

**Pokarhanie od triedneho učiteľa sa žiakovi udeľuje za:**

1. 5 – 6 zápisov v klasifikačnom zázname za bežné priestupky
2. 2-3 zápisy za závažné priestupky
3. 2 neospravedlnené hodiny

|  |
| --- |
| **Závažné priestupky** Výsledok vyhľadávania obrázkov pre dopyt červená obálka |
| - svojvoľné opustenie vyučovacej hodiny |
| - klamstvo, podvody, odpisovanie počas previerok a pod. |
| - prepisovanie známok |
| * nahrávanie a fotografovanie žiakov, vyučujúcich a všetkých zamestnancov školy bez súhlasu vyučujúceho v škole a na školských akciách mimo školy
 |
| - používanie predmetov, ktoré rozptyľujú pozornosť alebo ohrozujú morálku, zdravie a bezpečnosť  (nevhodná literatúra, obrázky, zábavná pyrotechnika a pod.) |
| - vulgárne vyjadrovanie |
| - prezeranie internetových stránok, ktoré ohrozujú morálku žiaka |
| - nedovolená manipulácia s IKT školskou technikou |
| - poškodenie majetku školy |
| - iné závažné previnenia proti školskému poriadku |

**9.4.3.**

**Pokarhanie od riaditeľa školy sa žiakovi udeľuje za:**

a) 7 – 10 zápisov v klasifikačnom zázname za bežné priestupky

b)4 - 6 zápisov za závažné priestupky

c) 1 hrubý priestupok

d) 3 – 6 neospravedlnených hodín

|  |
| --- |
| **Hrubé priestupky** Výsledok vyhľadávania obrázkov pre dopyt zákaz vjazdu |
| - fyzické a slovné napadnutie spolužiaka, zamestnanca školy, agresívne správanie |
| - krádež v škole a na verejnosti, bez trestného stíhania |
| - falšovanie úradného dokumentu (ospravedlnenie od rodičov, potvrdenie od lekára a pod.) |
| - zasahovanie do e-pedagogickej dokumentácie a stránky školy |
| - priestupok voči zákonu neklasifikovaný ako prečin |
| - úmyselné poškodzovanie majetku školy  |
| - svojvoľné opustenie výchovno-vyučovacieho procesu (škole i mimo školy) |
| - za propagáciu rasizmu a xenofóbie |
| - šikanovanie žiakov (slovné, psychické a fyzické), kyberšikanovanie) |
| - fajčenie bez ohľadu na súhlas rodičov, nosenie a konzumácia alkoholických nápojov v škole a na šk. akciách, užívanie a prechovávanie drog |
| - vytváranie nemorálnych, urážlivých profilov, komentárov, príspevkov na sociálnych sieťach, internete a vo verejnom priestore |
| - iné hrubé previnenie proti školskému poriadku |

**9.5.**

**Znížená známka zo správania na druhý stupeň (2) sa žiakovi udeľuje za:**

a) 11 – 15 zápisov v klasifikačnom zázname za bežné priestupky

b) 7 - 9zápisov za závažné priestupky

c) 2 - 3 zápisy za hrubé priestupky

d) vymeškaných 7-12 neospravedlnených hodín

**9.6.**

**Znížená známka zo správania na vyšší stupeň (3,4) sa žiakovi udeľuje za:**

a) vymeškaných 13 a viac neospravedlnených hodín

b) 16 a viac zápisov v klasifikačnom zázname za bežné priestupky

c) 10 a viaczápisov za závažné priestupky

d) 4 a viac zápisov za hrubé priestupky

e) 1 priestupok voči zákonu klasifikovaný ako prečin

f) 1 krát fyzické napadnutie žiaka spojené s ublížením na zdraví vyžadujúce lekárske ošetrenie alebo hospitalizáciu

V prípade udelenia zníženej známky zo správania tretieho stupňa nasleduje návrh na preradenie žiaka do inej školy (vylúčenie zo školy).

**9.7.**

a) Ak sa žiak v 1. a 3. štvrťroku dopustí previnení, za ktoré by mu mala byť udelená znížená známkou zo správania, tak táto známka mu bude udelená vo výpise známok za 1. polrok a na vysvedčení za 2. polrok.

b) Ak sa po udelení výchovných opatrení v 1. a 3. štvrťroku správanie žiaka nezlepší a v ďalšom štvrťroku by mu malo byť udelené rovnaké výchovné opatrenie, bude sa právanie žiaka hodnotiť vyšším stupňom výchovného opatrenia, príp. zníženou známkou zo správania.

**9.8.**

O udelení výchovných opatrení a zníženej známky zo správania rozhoduje pedagogická rada a zohľadňuje pri tom nielen zápisy v žiackych knižkách a klasifikačnom zázname, ale aj nezapísané poznatky jednotlivých vyučujúcich o správaní žiakov (aj mimo areálu školy).

**9.9.**

O udelení výchovného opatrenia a zníženej známke zo správanie informuje škola preukázateľným spôsobom zákonného zástupcu žiaka. Výchovné opatrenie sa zaznamenáva žiakovi e- ŽK, do katalógového listu žiaka, znížená známka zo správania do e-ŽK, katalógového listu a do vysvedčenia.

**9.10.**

Ak žiak alebo skupina žiakov svojim správaním závažne narúša priebeh vyučovacieho procesu, môže pedagóg ponechať žiakov v škole aj po vyučovaní a informuje o tom zákonných zástupcov.

 **9.11.**

Ak žiak svojimi postojmi, názormi a správaním pohoršuje spolužiakov, narušuje výchovu alebo vyučovanie a ani po upozornení u neho nenastáva náprava, bude rodičom žiaka navrhnuté preradenie na inú školu.

**10. PRAVIDLÁ DIŠTANČNÉHO VZDELÁVANIA**

V prípade, že by došlo k prerušeniu prezenčného  vyučovania v škole, realizuje škola pre žiakov dištančné vzdelávanie podľa upraveného dištančného rozvrhu. Dištančné vzdelávanie sa riadi nasledovnými pravidlami:

**10.1.**

Dištančná forma vzdelávania žiakov prebieha prostredníctvom elektronickej komunikácie s pedagogickými zamestnancami školy  prioritne prostredníctvom školského portálu [edupage](https://srobarka.edupage.org/%22%20%5Co%20%22srobarka.edupage.org), príp. prostredníctvom sociálnych sietí alebo prostredníctvom e-mailovej komunikácie.

**10.2.**

Žiak je povinný zúčastňovať sa vzdelávania poskytovaného školou, ak mu to jeho zdravotný stav dovoľuje. Informácie o zdravotnom stave žiaka a o jeho schopnosti, resp. neschopnosti zúčastňovať sa dištančného vzdelávania je povinný škole poskytnúť zákonný zástupca žiaka do 24 hodín.

**10.3.**

V prípade, že dištančné vzdelávanie prebieha aj online formou (videohodina), je žiak povinný sa jej aktívne zúčastniť. Neúčasť žiaka na hodine , prípadne technické problémy so zariadením je povinný ospravedlniť zákonný zástupca žiaka.

Pri neospravedlnenej neúčasti alebo nedodržaní termínu ospravedlnenia bude mať žiak zaznamenanú neospravedlnenú hodinu.

**10.4.**

**Počas dištančného vzdelávania platí pre žiakov nasledovná NETIKETA:**

* Ráno sa reálne priprav ako pred cestou do školy a vykonaj rannú hygienu (umy sa, učeš sa, obleč sa).
* Riaď sa podľa rozvrhu, ktorý bol zverejnený na edupage.
* Skontroluj si, ktoré hodiny máš v daný deň online a ktoré offline.
* Pre online hodiny si vytvor prehľadnú tabuľku s prihlasovacími údajmi ku každému vyučujúcemu. Nebudeš ich musieť stále hľadať.
* Pripoj sa online aspoň pár minút pred začiatkom vyučovania (vyučovacej hodiny).
* Dohliadni, aby si mal funkčné a nabité zariadenie, na ktorom budeš pracovať.
* Skontroluj si kameru a mikrofón.
* Počas online hodín si povinný mať zapnutú kameru aj mikrofón, potom sa riaď ostatnými pokynmi vyučujúceho na danej hodine.
* Skontroluj si všetky pomôcky, ktoré od teba požaduje vyučujúci.
* Zabezpeč si vhodné pracovné prostredie na vyučovanie.
* Pracuj podľa pokynov učiteľa, nezdržuj seba ani ostatných spolužiakov zbytočnými poznámkami alebo svojou nepripravenosťou na hodinu.
* Očakáva sa od teba aktívne zapájanie počas vyučovacieho procesu a dôsledná domáca príprava.
* Neodchádzaj svojvoľne počas online hodiny.
* Nezasahuj písaním a kreslením do zdieľanej obrazovky.
* Počas hodiny nejedz a nepi, urob to počas prestávky.
* Vypracované úlohy zasielaj načas podľa pokynov vyučujúcich učiteľov, neodkladaj ich na neskôr.
* Po vyučovaní si skontroluj svoje konto v edupage a zapíš si úlohy, ktoré máš urobiť k jednotlivým predmetom.
* Naplánuj si, ako, kedy budeš úlohy robiť.
* Snaž sa dokončiť školské povinnosti čo najskôr od zadania.
* Pracuj systematicky a samostatne, táto situácia ťa pripravuje do života, v ktorom sám riadiš svoje učenie a život a preberáš zaň zodpovednosť.
* V prípade akýchkoľvek nejasností kontaktuj vyučujúceho predmetu alebo svojho triedneho učiteľa.

**10.5.**

Koordinátorom dištančného vzdelávania v triede je triedny učiteľ.

**10.6.**

Žiak je počas dištančného vzdelávania hodnotený podľa osobitných kritérií hodnotenia (sú uvedené v klasifikačnom poriadku).

**11. OPATRENIA PREVENCIE PROTI ŠIKANOVANIU**

**11.1.**

Šikanovanie v škole netolerujeme a jeho prejavy sú považované za hrubý priestupok proti školskému poriadku.

**11.2.**

Šikanovaním rozumieme akékoľvek správanie žiaka alebo skupiny žiakov, ktorých zámerom je ublížiť, ohroziť alebo zastrašovať iného žiaka alebo skupinu žiakov. Ide o cielené a opakované použitie násilia alebo hrozbu použitia násilia voči takému žiakovi alebo skupine žiakov, ktorí sa z rôznych dôvodov nevedia alebo nemôžu brániť. Prejavuje sa v rôznych podobách, ktoré môžu mať následky na psychickom a fyzickom zdraví obete šikanovania. Vo vzťahu k spolužiakom sa žiak dopustí vážneho priestupku vtedy, ak svojím správaním opakovane a cielene:

• iného žiaka fyzicky napadne alebo sa mu vyhráža fyzickým napadnutím,

• úmyselne poškodí jeho majetok,

• zničí výsledok jeho školskej práce (výrobok, výkres a pod.),

• slovne ho poníži a urazí (posmech, pokorujúca prezývka, nadávka, hrubý žart, neoprávnená kritika, výsmech),

• násilne mu odoberie jeho majetok alebo vec zapožičanú školou (jedlo, peniaze, oblečenie, školské veci a pod.)

• núti ho robiť to, čo mu môže ublížiť, ponížiť ho, za čo môže byť potrestaný,

• zámerne ho vyčlení z kolektívu, ignoruje ho a navádza iných, aby sa k nemu správali podobne,

• zlomyseľne ho obťažuje, prenasleduje, s jasným úmyslom fyzicky alebo psychicky ho týrať,

• použije voči spolužiakovi žiakovi kyberšikanovanie.

**12. ZÁVEREČNÉ USTANOVENIA**

**12.1.**

Školský poriadok je vydaný riaditeľom školy na základe §153 zákona č. 245/2008 Z. z. o výchove a vzdelávaní.

**12.2.**

Školský poriadok nadobúda účinnosť dňom 4. 9. 2023, týmto dňom sa ruší pôvodný školský poriadok.

**12.3.**

S obsahom školského poriadku sa oboznámia žiaci na prvej triednickej hodine a oboznámenie potvrdia podpisom. Rodičia sa oboznámia so školským poriadkom na septembrovej triednej schôdzke a potvrdia to podpisom.

**12.4.**

Školský poriadok je zverejnený vo vestibule školy na internetovej stránke školy.

**12.5.**

Zmeny a doplnky školského poriadku školy schvaľuje riaditeľ školy po prerokovaní v pedagogickej rade školy.

Mgr. Danka Kubičková

riaditeľka